Kafić "Uzdravlje"

***Kafić "Uzdravlje"*** bio je popularni američki TV-sitcom produciran od kompanije Charles-Burrows-Charles Productions u saradnji sa *CBS Paramount Television* za NBC. Seriju je kreirao tim koji su sačinjavali James Burrows, Glen Charles i Les Charles. Radnja je bila smješten u bar zvan *"Uzdravlje"* (engl. *Cheers*) u Bostonu, gdje se grupa lokalnih stanovnika okupljala kako bi pila i zabavljala se. Uvodnu pjesmu napisali su Judy Hart Angelo i Gary Portnoy, a izveo ju je sam Portnoy s poznatim refrenom "Where Everybody Knows Your Name" ("Gdje svako zna tvoje ime"), koji je postao krilatica serije.

Nakon premijere 30. septembra 1982. snimanje je umalo bilo obustavljeno za vrijeme 1. sezone jer je serija bila posljednja na listi gledanosti. Međutim, *Kafić "Uzdravlje"* je s vremenom postao vrlo gledana TV-emisija, koja se u 8 od svojih 11 sezona nalazila među 10 najgledanijih emisija, te provela većinu svog emitiranja u NBC-jevom programu *Must See TV*. Njeno naširoko gledano finale emitirano je 20. maja 1993, a 273 epizode često se repriziraju. Serija je osvojila 26 *Emmyja*, a bila nominirana čak 117 puta. Lik iz serije po imenu Frasier Crane (Kelsey Grammer) postao je junak *spin-offa* *Frasier* nakon što se *Kafić "Uzdravlje"* prestao snimati.

U bivšoj Jugoslaviji seriju je emitirala Hrvatska radiotelevizija.

## Glumačka postava
Serija je sve vrijeme snimanja zadržala glumački ansambl, držeći se uglavnom istih likova. Oko njih su se povremeno pojavljivali i nestajali sporedni likovi, najčešće kao romantični partneri glavnih junaka.

Lik Sama Malonea ispočetka je trebao biti penzionisani igrač američkog nogometa, a trebao ga je glumiti Fred Dryer. Međutim, nakon što je angažiran Ted Danson, zaključilo se da je bolje da umjesto toga postane bivši pomoćni bacač *Boston Red Soxa*, jer bi to bilo uvjerljivije. Lik Cliffa Clavina napravljen je za Johna Ratzenbergera nakon što je obavio audiciju za lik Norma. Dok je poslije toga ćaskao s producentima, upitao ih je da li su spremni u seriji imati lik "barske sveznalice", što je uloga koju je na kraju dobio. Kirstie Alley se priključila stalnoj postavi nakon što je otišla Shelley Long, a Woody Harrelson je došao nakon smrti Nicholasa Colasanta. Danson, George Wendt i Rhea Perlman jedini su glumci koji su se pojavili u svim epizodama serije. Paul Willson, koji je tumačio povremeni lik barske mušice "Paula", u 1. sezoni se pojavio pod imenom "Glen", bio na špici naveden kao "Gregg", a kasnije se pojavio kao novi lik po imenu "Tom".

### Gostujući glumci
Iako je *Cheers* imao radnju uglavnom oko stalnog ansambla likova, povremeno su mu pomagali gostujući glumci. Najpoznatiji gosti bili su Jay Thomas kao Eddie LeBec, Dan Hedaya kao Nick Tortelli, Jean Kasem kao Loretta Tortelli, Roger Rees kao Robin Colcord, Tom Skerritt kao Evan Drake i Harry Anderson kao Harry the Hat. U mnogim epizodama su se pojavljivale i slavne ličnosti tumačeći same sebe. Neke od njih su bili Samovi bivši saigrači iz *Red Soxa*, kao Luis Tiant i Wade Boggs, dok su se drugi pojavljivali bez veze s kafićem, kao Kevin McHale (zvijezda *Boston Celticsa*) ili Mike Ditka. Gostovale su i neke TV-zvijezde kao Johnny Gilbert, Alex Trebek, Arsenio Hall i Johnny Carson. Pojavljivali su se i političari, kao tadašnji Načelnik zajedničkog štaba SAD-a admiral William J. Crowe, bivši senator iz Colorada Gary Hart, tadašnji predsjednik Zastupničkog doma Tip O'Neill, senator John Kerry, bivši guverner Michael Dukakis i tadašnji gradonačelnik Bostona Raymond Flynn (posljednji koji je u seriji predstavljao Boston). Muzičar Harry Connick Jr. u jednoj se epizodi pojavio kao Woodyjev rođak  i otpjevao pjesmu iz svog albuma *We Are in Love* (1991), za koji je dobio *Grammyja*. John Cleese je osvojio *Emmy* za gostujuću ulogu dr. Simona Finch-Roycea u 5. sezoni, odnosno epizodi "Simon Says". Emma Thompson gostovala je kao Nanny Gee/Nanette Guzman, slavna pjevajuća dadilja i Fraiserova bivša supruga.

## Bilješke
:*Cheers*. Created by James Burrows, Glen Charles and Les Charles. 1982–1993. Broadcast and DVD.

## Vanjski linkovi 
*

Kategorija:Američke humorističke serije iz 1980-ih
Kategorija:Serije mreže NBC
Kategorija:Američke TV-serije sa početkom prikazivanja 1982.
Kategorija:Američke TV-serije iz 1980-ih
Kategorija:Američke TV-serije iz 1990-ih
Kategorija:Američki sitkomi iz 1990-ih
Kategorija:Američki sitkomi iz 1980-ih
Kategorija:Američke humorističke serije iz 1990-ih